डोनाल्ड ट्रम्पविरोधात ‘नो किंग्स’ आंदोलनाचा जगभरात उद्रेक

Mahaenews A link to your homepage with your site title as anchor text
Donald Trump | इराणमधील युद्ध आणि अमेरिकेचे राष्ट्राध्यक्ष डोनाल्ड ट्रम्प यांच्या धोरणांविरोधात शनिवारी अमेरिका तसेच युरोपमधील अनेक शहरांमध्ये “नो किंग्स” (No Kings) रॅलींच्या माध्यमातून लाखो लोकांनी जोरदार निदर्शने केली. या आंदोलनाचे मुख्य केंद्र मिनेसोटा राज्य होते, जिथे आयोजकांनी मोठ्या प्रमाणावर सहभागाची नोंद केली.

सेंट पॉल येथील मिनेसोटा कॅपिटलच्या मैदानावर आणि आसपासच्या रस्त्यांवर हजारो नागरिक एकत्र जमले होते. काही आंदोलनकर्त्यांनी अमेरिकेचे झेंडे उलटे धरले होते, जे ऐतिहासिकदृष्ट्या संकटाचे प्रतीक मानले जाते. आंदोलनादरम्यान सरकारच्या धोरणांविरोधात घोषणाबाजी करण्यात आली.

या कार्यक्रमाचे प्रमुख आकर्षण प्रसिद्ध गायक ब्रूस स्प्रिंगस्टीन होते. त्यांनी “स्ट्रीट्स ऑफ मिनीपोलिस” हे गाणे सादर करत आंदोलनकर्त्यांना समर्थन दिले. फेडरल एजंट्सकडून झालेल्या रेनी गुड आणि ॲलेक्स प्रेटी यांच्या हत्येच्या निषेधार्थ तसेच ट्रम्प प्रशासनाच्या आक्रमक इमिग्रेशन धोरणांविरोधात हे गाणे लिहिल्याचे त्यांनी सांगितले. “तुमच्या जिद्दीने हे सिद्ध केले आहे की ही अजूनही अमेरिकाच आहे आणि हे भयानक स्वप्न आम्ही सहन करणार नाही,” असे स्प्रिंगस्टीन यांनी यावेळी म्हटले.

हेही वाचा       :            ई-गव्हर्नन्समध्ये पर्यावरण विभाग पाचव्या स्थानी; मुख्यमंत्री देवेंद्र फडणवीस यांच्या हस्ते विशेष गौरव

दरम्यान, वॉशिंग्टन डीसीमध्ये शेकडो आंदोलनकर्त्यांनी लिंकन मेमोरियलपासून नॅशनल मॉलपर्यंत मोर्चा काढला. “राजमुकुट खाली ठेव” आणि “राजा नको” अशा घोषणा देत त्यांनी सरकारविरोधी भूमिका मांडली.

देशव्यापी आणि जागतिक प्रतिसाद

न्यूयॉर्क शहरापासून ते आयडाहो राज्यातील ड्रिग्ससारख्या छोट्या शहरांपर्यंत ही निदर्शने पसरली. आयोजकांच्या माहितीनुसार, अमेरिकेतील ५० राज्यांमध्ये सुमारे ३,१०० हून अधिक कार्यक्रम आयोजित करण्यात आले होते. जवळपास ९० लाख लोक या आंदोलनात सहभागी होण्याची शक्यता व्यक्त करण्यात आली.

अमेरिकेबरोबरच आंतरराष्ट्रीय स्तरावरही या आंदोलनाचे पडसाद उमटले. लंडन, पॅरिस आणि रोम या प्रमुख युरोपीय शहरांमध्ये हजारो नागरिकांनी रस्त्यावर उतरून निदर्शने केली. रोममध्ये आंदोलनकर्त्यांनी इटलीच्या पंतप्रधान जॉर्जिया मेलोनी यांच्या धोरणांविरोधात तसेच इराणवरील हल्ल्यांच्या निषेधार्थ घोषणाबाजी केली.

महाईन्यूज-X वर फॉलो करा : महाईन्यूजला instagram वर फॉलो करा